Удружене британско-турске армије приморале су Французе да 1801. године напусте Египат. Турци су потом кренули у борбу са мамелучким емирима. У борбама се нарочито истакао Мухамед Али који 1805. године добија титулу намесника Египта. Мухамед Али је творац модерне египатске државе. Године 1811. извршио је покољ над мамелучким емирима. За рачун султана борио се против Вахабита и Грка. Тридесетих година је повео два рата против самог турског султана изборивши се за наследну титулу намесника. Умро је 1849. године. Под његовим наследницима Египат пада под утицај европских држава, пре свега Велике Британије. Године 1869. завршена је изградња Суецког канала, једне од стратешки најзначајнијих тачака света. Две године раније, Исмаил-паша Египатски је од султана купио титулу кедива, а Египат је проглашен кедиватом. Протести због превласти странаца у Египту довели су до избијања Англо-египатског рата (1882). Египћани су поражени, а Британци у Каиру оснивају конзулат који је за њихов рачун управљао државом. Египат се сада налазио у парадоксалној ситуацији. Званично је и даље био део Османског царства, али је њиме управљао вицекраљ (кедив) независан од Истанбула који је, заправо, био под политичком и војном контролом Велике Британије.